CELEX: 32013R1261
Language: hr
Date: 2013-12-02
Title: Uredba Vijeća (EU) br. 1261/2013 od 2. prosinca 2013. o izmjeni Uredbe (EZ) br. 723/2009 o pravnom okviru Zajednice za Konzorcij europskih istraživačkih infrastruktura (ERIC)

6.12.2013   
            
            
               HR
            
            
               Službeni list Europske unije
            
            
               L 326/1
            
         UREDBA VIJEĆA (EU) br. 1261/2013
   od 2. prosinca 2013.
   o izmjeni Uredbe (EZ) br. 723/2009 o pravnom okviru Zajednice za Konzorcij europskih istraživačkih infrastruktura (ERIC)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegove članke 187. i 188.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   uzimajući u obzir mišljenje Europskog parlamenta,
   uzimajući u obzir mišljenje Europskoga gospodarskog i socijalnog odbora (1),
   uzimajući u obzir mišljenje Odbora regija,
   budući da:
   
               (1)
            
            
               Uredbom Vijeća (EZ) 723/2009 (2) uspostavlja se pravni okvir o utvrđivanju zahtjeva i postupaka te učinaka osnivanja Konzorcija europskih istraživačkih infrastruktura (ERIC).
            
         
               (2)
            
            
               Potpora i razvoj istraživačkih infrastruktura u Europi dugoročni je cilj Unije, kako je zadnje izraženo u Odluci br. 1982/2006/EZ Europskog parlamenta i Vijeća (3), a posebno u Odluci Vijeća br. 2006/974/EZ (4).
            
         
               (3)
            
            
               Europski strategijski forum o istraživačkim infrastrukturama (ESFRI) i Skupina za razmatranje e-infrastruktura (e-IRG) proizveli su i ažurirali prvi europski plan za istraživačke infrastrukture.
            
         
               (4)
            
            
               Od stupanja na snagu pravnog okvira Zajednice za ERIC 2009., dvije su europske infrastrukture primile status ERIC-a.
            
         
               (5)
            
            
               Članstvo u ERIC-u otvoreno je državama članicama, povezanim zemljama, trećim zemljama osim povezanih zemalja i međuvladinim organizacijama.
            
         
               (6)
            
            
               Povezane zemlje imaju integralnu ulogu u pripremi i provedbi europskih istraživačkih infrastruktura i trebale bi moći sudjelovati u ERIC-u na jednakoj osnovi kao i države članice jer one putem svoje potpore doprinose znanstvenoj izvrsnosti istraživanja u Uniji i konkurentnosti gospodarstva Unije.
            
         
               (7)
            
            
               Kako bi se olakšalo sudjelovanje povezanih zemalja u ERIC-u, članak 9. stavke 2. i 3. Uredbe (EZ) br. 723/2009 trebalo bi izmijeniti tako da se doprinosi povezanih zemalja potpuno odražavaju u smislu članstva i prava glasa,
            
         DONIJELO JE OVU UREDBU:
   Članak 1.
   Članak 9. stavci 2. i 3. Uredbe (EZ) br. 723/2009 zamjenjuju se sljedećim:
   
      „2.   Članstvo u ERIC-u mora uključivati državu članicu i dvije druge zemlje koje su ili države članice ili povezane zemlje. Druge države članice ili povezane zemlje mogu se pridružiti kao članovi u bilo koje vrijeme pod poštenim i razumnim uvjetima utvrđenima u statutu i kao promatrači bez prava glasa pod uvjetima utvrđenima u tom statutu. Treće zemlje osim povezanih zemalja, kao i međuvladine organizacije, također mogu postati članovi ERIC-a, podložno suglasnosti skupštine članova iz članka 12. točke (a), u skladu s uvjetima i postupkom za promjene u članstvu utvrđenima u statutu.
      3.   Države članice ili povezane zemlje zajedno imaju većinu glasova u skupštini članova. Za ERIC kojemu je domaćin država članica, prijedlozi za izmjenu njegovog statuta zahtijevaju pristanak većine država članica koje su članice tog ERIC-a.”
   
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u državama članicama u skladu s Ugovorima.
      Sastavljeno u Bruxellesu 2. prosinca 2013.
      
         
            Za Vijeće
         
         
            Predsjednik
         
         E. GUSTAS
      
   
   
      (1)  SL C 161, 6.6.2013., str. 58.
   
      (2)  Uredba Vijeća (EZ) 723/2009 od 25. lipnja 2009. o pravnom okviru Zajednice za Konzorcij europskih istraživačkih infrastruktura (ERIC) (SL L 206, 8.8.2009., str. 1.).
   
      (3)  Odluka br. 1982/2006/EZ Europskog parlamenta i Vijeća od 18. prosinca 2006. o Sedmom okvirnom programu Europske zajednice za istraživanja, tehnološki razvoj i demonstracijske aktivnosti (2007.–2013.) (SL L 412, 30.12.2006., str. 1.).
   
      (4)  Odluka Vijeća 2006/974/EZ od 19. prosinca 2006. o posebnom programu „Kapaciteti” za provedbu Sedmog okvirnog programa Europske zajednice za aktivnosti u području istraživanja i tehnološkog razvoja te za demonstracijske aktivnosti (2007.–2013.) (SL L 54, 22.2.2007., str. 101.).